text: Fyret efter spøgelseskørsel 
  10 oktober 2011 kl. 13.11
  Den esbjergensiske 37-årige lokofører, der sidder varetægtsfængslet og sigtet for at køre som spøgelsesbilist, er nu blevet fyret fra sit job.
  Det bekræfter kommunikationschef Martin Wex fra Arriva overfor jv.dk.
  Forrige weekend blev den 37-årige mand anholdt og sigtet for i påvirket tilstand at have kørt mod færdselsretningen på motorvejen mellem Gørding og Esbjerg.
  Han blev efterfølgende varetægtsfængslet i fire uger, og nu kommer konsekvensen altså fra hans arbejdsgiver.
  
  Arriva: Privat anliggende 
  - Han er blevet afskediget, men jeg kan ikke fortælle yderligere detaljer i sagen, da det er et privat anliggende mellem Arriva og den pågældende.
  - Men vi mener trods alt, at vores kunder har krav på at vide, at vi har taget sagen alvorligt og draget de nødvendige konsekvenser, siger Martin Wex til jv.dk.
  
  160 km/t - i den forkerte retning  
  Den 37-årige kørte i den forkerte vejbane på Esbjerg-motorvejen med omkring 160 kilometer i timen.
  Han var i følge politiet så beruset, at han hverken ænsede de hylende sirener eller de blå blink.
  Til sidste måtte patruljevognen påkøre manden og tvinge ham til standsning.
  